b"\n_START_ARTICLE_\nSiping\n_START_SECTION_\nHistorie\n_START_PARAGRAPH_\nSipings histore kan f\xc3\xb8lges tilbake til ca. 1000 f.Kr. og Shangdynastiets tid. Ruiner fra kongd\xc3\xb8mmet Yans tid tyder p\xc3\xa5 at han-kinesere tilflyttet omr\xc3\xa5det i v\xc3\xa5r- og h\xc3\xb8stannalenes tid. Gamle stammefolk som  fuyuer, goguryeoanere, kitanere, jursjenere, mongoler, mandsjuer og koreanere har etterlatt seg kulturartefakter i Sipingomr\xc3\xa5det. _NEWLINE_Kommunen i Siping er hjemsted for to av Qing-dynastiets keiserinner, enkekeiserinne Cixi og enkekeiserinne Longyu._NEWLINE_Men Siping var ikke av s\xc3\xa6rlig betydning f\xc3\xb8r jernbanen mellom Changchun og havnebyen Dalian kom i 1902. Da skj\xc3\xb8t befolkningsveksten fart, og \xc3\xb8konomien styrket seg under det s\xc3\xb8rmandsjuriske jernbaneselskaps administrasjon. S\xc3\xa5 tilkom det et jernbanespor til Baicheng i nordvestre Jilin i 1923, og en annen linje s\xc3\xb8rover til Tonghua og videre inn i Korea i 1939. En ny by ble bygd etter 1921, og het p\xc3\xa5 den tiden Ssupingkai. Etter 1932, under japanernes inntrengen i Mandsjuria, vokste det frem endel landbruksbasert industri, som \xc3\xb8lbrygging, oljepressing og kornm\xc3\xb8lling. Mot slutten av annen verdenskrig ferdigstilte japanerne et raffineri for produksjon av syntetisk petroleum fra kull._NEWLINE_Siping var \xc3\xa5sted for en rekke slag under den kinesiske borgerkrigen mellom kinesiske kommunister og kinesiske nasjonalister. Etter krigen var byen temmelig rasert. _NEWLINE_Siping vokste igjen raskt etter den kommunistiske regjeringen kom til makten, og ble etter hvert provinsens tredje st\xc3\xb8rste by.\n_START_SECTION_\nJernbane\n_START_PARAGRAPH_\nSiping er stoppested p\xc3\xa5 den viktige jernbanelinen Jinghabanen som f\xc3\xb8rer fra Beijing til Harbin via blant annet Tianjin, Tangshan, Shenyang og Changchun. _NEWLINE_Hada-banen, en h\xc3\xb8yhastighetsbane \xc3\xa5pnet i 2012, g\xc3\xa5r gjennom omr\xc3\xa5det fra Harbin til Dalian.\n_START_SECTION_\nVei\n_START_PARAGRAPH_\nKinas riksvei 102 g\xc3\xa5r gjennom omr\xc3\xa5det. Den begynner i Beijing og f\xc3\xb8rer gjennom provinsene Hebei, Liaoning, Jilin og Heilongjiang. Den er innom byene Qinhuangdao, Shenyang og Changchun underveis til Harbin._NEWLINE_Kinas riksvei 303 g\xc3\xa5r fra Ji'an i Jilin til Xilinhot i Indre Mongolia."